A veretlen Haladás győzni akar a gyengén rajtoló lila-fehérek ellen
A labdarúgó NB II. 4. fordulójában szerdán 19 órai kezdettel a Szombathelyi Haladás a Békéscsaba 1912 Előre együttesét fogadja.
viszont rosszul rajtolt. Németh Szabolcs vezetőedző együttese három meccsen egy győzelmet és két döntetlent gyűjtött be, kilenc pontot szerzett, a kilencedik helyen áll, míg a vendéggárda egy döntetlen mellett két vereséget számlál, és a 16. helyen tanyázik. A Haladás 1-0-ra nyert Pécsett, majd a 92. percben szintén 1-0-ra vezetett a Győr ellen – 1-1 lett a vége. Vasárnap pedig 0-0-ra végzett a Nyíregyháza vendégeként – de jóval közelebb állt a győzelemhez, mint ellenfele. Nem véletlenül nyilatkozta a meccs után a Haladás vezetőedzője, hogy a három meccsen mutatott játékkal elégedett lehet, de a pontok számát kevesli. A lila-fehérek a nyitányon odahaza 1-0-ra kikaptak a Szegedtől, majd 2-1-re Dorogon. Legutóbb az újonc Tiszakécske ellen 2-2-re végeztek – Preisinger Sándor együttese tehát nyeretlen a bajnokságban.

– A békéscsabaiak keretében sok jó képességű játékos is található, többre képesek annál, mint amit eddig nyújtottak – mondta Németh Szabolcs, a Haladás vezetőedzője. – Úgyhogy becsapósak az eddigi eredményeik, ezekből nem lehet kiindulni. Egyénileg a rutinos támadót, Nikola Pantovicot emelném ki, kulcsfontosságú lesz, hogy semlegesítsük. Kielemeztük a csabaiak futballját, egy játszó csapat lesz az ellenfelünk. Egyértelműen a három pont megszerzése a célunk, ehhez végig koncentrált, fegyelmezett játékra lesz szükségünk. Sosem lehetünk elégedettek magunkkal, ahhoz, hogy nyerjünk, hogy jól szerepeljünk, a játék minden elemében folyamatosan fejlődnünk kell. Nem jelenthet gondot, hogy egy hét alatt három mérkőzést játszunk, hiszen a felkészülés során azért dolgoztunk, edzettünk keményen, hogy az ilyen terhelést is bírja a csapat. Ebben az időszakban azon van a hangsúly, hogy mentálisan rendben legyen a csapat, és frissítsük a játékosokat. Délczeg Gergely és Szijjártó Ármin sérült.

A vasiak nyáron igazolt támadója, Monori Norbert a legutóbbi fordulóban, Balmazújvárosban a Nyíregyháza ellen mutatkozott be a Haladásban. Elképzelhető, hogy szerdán is szerepet kap a 22 éves futballista.

– A legtöbb szurkoló, amennyi előtt pályafutásom során futballoztam, 600 volt – jelezte Monori. – Szóval amikor a Győr elleni hazai bajnokin felültem a lelátóra, és rázendített a Hali-tábor, egyszerűen nem jutottam szóhoz. Elképesztő volt a hangulat. Alig várom már, hogy a pályáról hallgathassam a buzdításukat, és megmutassam nekik is, mire vagyok képes. Papíron ugyan mi vagyunk az esélyesek a Békéscsaba ellen, de ebből sohasem szabad kiindulni. Minden meccs nagyon nehéz, ez is az lesz. Nagyon oda kell tennünk magunkat, és akkor mienk lesz a három pont. Ehhez jómagam is hozzá szeretném tenni a részemet – góllal, gólpasszal.

A stadion jegypénztárai 16 órakor nyitnak – azt megelőzően a Haladás-ajándékboltban lehet elővételben belépőt venni –, a mérkőzés megtekintéséhez a 18 éven felüliek számára védettségi igazolvány szükséges. A 18 éven aluliak védettségi igazolvánnyal rendelkező felnőtt kíséretében léphetnek a stadionba.

Kiemelt képünkön: A vasiak középpályása, Kiss Bence jól futballozott az elmúlt három fordulóban. A Békéscsaba ellen is szükség lesz a jó teljesítményére
NB II. Haladás mérkőzés Békéscsaba forduló labdarúgás